அதனால்தான், வங்கோடை காலங்களிலும் காவிரி மணலில் கையால் பள்ளம் தோண்டினால்கூட பால் போல தண்ணீர் கிடைக்கும். கரையோரங்களில் தோண்டினால், ஐந்து அடி ஆழத்தில்கூட தண்ணீர் கிடைக்கும். ஆனால், கடந்த வருடம் கரையோரங்களில் கரூர் மாவட்டத்தில் 400 அடிக்கு போர் போட்டுத் தண்ணீர் எடுக்கும் அளவுக்கு, நிலத்தடி நீர் மட்டம் அதலபாதாளத்துக்குப் போயிருந்தது. அதோடு, காவிரிக் கரையோரங்களில் இருந்த ஆயிரக்கணக்கான தென்னை மற்றும் பனைமரங்கள் பட்டுப்போயின. இந்த வருடம் இவ்வளவு தண்ணீர் போனாலும், ஸ்பாஞ்சாக தண்ணீரை உறிஞ்சி வைத்துக்கொள்கிற மணல் காவிரியில் இல்லாததால், பெரிய அளவில் காவிரிக் கரையோரங்களில் நிலத்தடி நீர் மட்டம் உயராது.